Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 78/12/6609	Rimavská Sobota, 2.5.2012
EEČ : 2-49-50-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Rimavská Sobota
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
Dňa 15.11.2011 v popoludňajších hodinách do 17.05 h, v katastrálnom území obce XXXXX, na parcele č. 2243 a 2246/1, z lesného porastu č. 875, ktorý patrí do lesného pôdneho fondu, odcudzil drevnú hmotu agát v celkovom množstve  0,10 m3 tak, že ručnou pílou už vypílenú drevnú hmotu popílil na kusy, túto naložil na dvojkolesový ručný vozík, pričom bol pristihnutý hliadkou Obvodného oddelenia PZ XXXXX, čím poškodenému Lesom SR, š.p. Banská Bystrica, odštepný závod XXXXX spôsobil škodu vo výške 4,80 €. 

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uzneseniami povereného príslušníka Obvodného oddelenia PZ XXXXX sp. zn. ORP-70/RČ-RS-12 zo dňa 31.01.2012 a 12.03.2012 bolo začaté trestné stíhanie a vznesené obvinenie XXXXX za prečin krádeže podľa § 212 ods. 2 písm. d) Trestného zákona na tom skutkovom základe, že dňa 15.11.2011 v popoludňajších hodinách do 17.05 h, v katastrálnom území obce XXXXX, na parcele č. 2243 a 2246/1, z lesného porastu č. 875, ktorý patrí do lesného pôdneho fondu, odcudzil drevnú hmotu agát v celkovom množstve  0,10 m3 tak, že ručnou pílou už vypílenú drevnú hmotu popílil na kusy, túto naložil na dvojkolesový ručný vozík, pričom bol pristihnutý hliadkou Obvodného oddelenia PZ XXXXX, čím poškodenému Lesom SR, š.p. Banská Bystrica, odštepný závod XXXXX spôsobil škodu vo výške 4,80 €. 

	Obvinený XXXXX sa v prípravnom konaní k spáchaniu skutku priznal v celom rozsahu, pričom priebeh skutkového deja popísal tak, ako je to vyššie uvedené. Ďalej uviedol, že svoje konanie veľmi ľutuje. Drevo, ktoré odcudzil bolo zaistené a vrátené poškodenému. Škodu poškodenému vo výške 4,96 € uhradil poštovou poukážkou dňa 26.03.2012 na pošte v XXXXX. S podmienečným zastavením trestného stíhania podľa § 216 Trestného poriadku súhlasil. 

	Poškodený XXXXX, splnomocnený zástupca Lesov SR, štátny podnik Banská Bystrica, odštepný závod XXXXX uviedol, že obvinený spôsobil Lesom SR, odštepný závod XXXXX škodu vo výške 4,80 €. Upresnil, že odcudzené drevo bolo v celom objeme vrátené Lesom SR. Po poučení podľa § 46 Trestného poriadku sa s nárokom na náhradu škody k trestnému konaniu nepripája. 

	Svedkovia XXXXX a XXXXX - policajti zhodne uviedli, že dňa 15.11.2011 počas výkonu služby kontrolovali osobu prepravujúcu drevnú hmotu na dvojkolesovom vozíku. Zistili, že išlo o osobu XXXXX, ktorý na požiadanie nepredložil doklad o prepravovanej drevnej hmote. Drevná hmota mu bola zaistená. Viac k veci neuviedli.
	
	Svedok XXXXX, lesník uviedol, že policajti ho dňa 15.11.2011 v popoludňajších hodinách informovali o krádeži drevnej hmoty. Po príchode na miesto zistil, že ku krádeži došlo v katastrálnom území obce XXXXX v lesnom poraste č. 875, pričom bola odcudzená drevná hmota v množstve 0,10 m3 . Policajti drevnú hmotu zaistili a dňa 10.12.2011 mu túto vrátili. Dodal, že XXXXX nevydal žiadne povolenie na ťažbu dreva. 

	Z vyčíslenia škody vyplýva, že hodnota drevnej hmoty o objeme 0,10 m3 dreviny agát bola stanovená na 4,80 €. 

	Z výpisu z katastra nehnuteľnosti vyplýva, že v katastrálnom území obce XXXXX pozemky č. 2243 a č. 2246/1 sú  lesným pozemkom. 

	Z potvrdenia o zaistení veci vyplýva, že bola zaistená osobe XXXXX dňa 15.11.2011 o 17.05 h drevná hmota o množstve 0,10 m3, ktorá bola vrátená XXXXX.

	Obvinený je stíhaný za prečin, za ktorý Trestný zákon účinný v čase spáchania činu stanovuje trest odňatia slobody, ktorého horná hranica neprevyšuje päť rokov. 

	Obvinený XXXXX tým, že z lesného porastu odcudzil drevnú hmotu o objeme 0,10 m3 v hodnote 4,80 €, naplnil zákonné znaky skutkovej  podstaty  prečinu   krádeže   podľa § 212   ods.  2  písm.  d)  Trestného  zákona po stránke objektívnej. Po stránke subjektívnej ide o priamy úmysel podľa § 15 písm. a) Trestného zákona, pretože obvinený chcel porušiť a aj porušil záujem chránený Trestným zákonom.  

	Obvinený XXXXX je z miesta trvalého bydliska hodnotený ako slušný občan, veselej, kamarátskej povahy. Z výpisu ústrednej evidencie priestupkov Ministerstva vnútra Slovenskej republiky vyplýva, že XXXXX nie je vedený v evidencii záznamov o priestupkoch. Podľa odpisu z registra trestov doteraz súdom trestaný nebol. 
 
	Obvinenému bola určená skúšobná doba na 12 mesiacov, teda na dolnej hranici trestnej sadzby, ktorá je s prihliadnutím na jeho doterajší život a okolnosti prípadu postačujúca. 

	Vzhľadom ku skutočnosti, že boli splnené podmienky na postup podľa § 216 ods. 1 písm. a), písm. b), písm. c) Trestného poriadku, rozhodol som o podmienečnom zastavení trestného stíhania tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú môže podať obvinený a poškodený u prokurátora Okresnej prokuratúry Rimavská Sobota do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor